 आजाद जम्मू-कश्मीर दे मुज्जफराबाद थमां चैम्बर ऑफ कामर्स एंड इंडस्ट्रीज़ दा इक शिष्टमंडल इनें दिनें बन्ने दे इस पार बपार दे बारे च श्रीनगर ते जम्मू च गल्ल-कत्थ लेई इक हफ्ते दे लम्मे दौरे उप्पर आए दा ऐ ते एह्‌दे थमां रिआसत दे बंडोए दे हिस्सें दे बश्कार बपार शुरू होने दे आसार होर बी प्रबल होआ रदे न।  शिश्टमंडल दे सदस्य बन्ने दे आर-पार बपार कन्नै सरबन्धत गल्लें उप्पर कश्मीर च बपारिएं ते उद्योगिक संगठनें कन्नै गल्ल-कत्थ करगङ।  ओह् लोक मुज्जफराबाद जाने थमां पैह्‌लै 13 अक्तूबर गी जम्मू दा दौरा करङन।  उंदे दौरे दे परैंत बपारिएं ते उद्योगपतिएं दा इक शिष्टमंडल बन्ने पार जाग ते रिआसत दे दौनें हिस्सें दे बश्कार शुरू होने आह्‌ले बपार गी खीरी रूप देने दी सारी प्रक्रिया पूरी करूग।  पिछले म्हीनें न्यूयार्क च संयुक्त राश्ट्र पासेआ आयोजत इक बैठक च भारत दे प्रधानमंत्री डा. मनमोहन सिंह ते पाकिस्तान दे राश्ट्रपति आसिफ अली ज़रदारी दे बश्कार बन्ने पार बपार दी गल्ल-कत्थ होई ही।  मेद कीत्ती जा रदी ही जे एह्‌कड़े म्हीनें दे खीर तक्कर बपार उड़ी-मुज्जफराबाद ते पुंछ-रावलाकोट, दैनें गै रस्तें थमां शुरू होई जाग।  बपार लेई चीचें-बस्तें दा चयन दौनें पासेआ पैह्‌लै गै होई चुकेदा ऐ।  सेब, कापेट, गब्बे, दिवारें दी पेटिंगज़, लकड़ी कन्नै बनी दी चीजें, सूक्के मेवे, केसर, जड़ी-बूटिआं, फलें दे बूटे, काले मशरूम, कश्मीरी मसाले, सिरहाने, कंबबल ते सजावटी बूह्‌टे जम्मू-कश्मीर दे इस हिस्से थमां नियार्त कीत्ते जागङ तां जे बन्ने पारा दा चौल, प्रार्थना लेई चटाईआं, कीमती पत्थर, गब्बे, पेशवरी बूंट, दुआईआं लेई जड़ी-बूटिआं, सब्जिआं ताजे फल, अखरोट, मक्की ते मखीर निर्यात कीत्ता जाग।  जित्थें इक पासेआ बपार परतियै शुरू होने दा सुआगत कीत्ता जा रदा ऐ उत्थें एह् मेद बी कीत्ती जा रदी ऐ जे एह् छड़ा संकेतक भाव गै बनियै नेई रेई जा।  अर्थात जियां यात्रियें दे मामले च कीत्ता जा रदा ऐ इ’यां गै किश एह्‌दे च बी नेई होई जा। 